Document ID: 31994R3298

Ir-Regolament tal-Kummissjoni (KE) Nru 3298/94
tal-21 ta' Diċembru 1994
li jistabbilixxi miżuri dettaljati dwar is-sistema ta' Drittijiet ta' Transitu (Ekopunti) għal vetturi ta' merkanzija tqila li jgħaddu mill-Awstrija, stabbilit mill-Artikolu 11 tal-Protokoll Nru 9 ta' l-Att ta' l-Adeżjoni tan-Norveġja, l-Awstrija, il-Finlandja u l-Isvezja
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat l-Att ta' l-Adeżjoni ta' l-Awstrija, tal-Finlandja u ta' l-Isvezja, u b'mod partikolari l-Artikolu 11(6) u l-Anness 4 tal-Protokoll Nru 9 tiegħu,
Billi l'hawn fuq imsemmi Protokoll kien jipprovdi għal reġim speċjali li jikkonċerna t-Transitu tal-vetturi ta' merkanzija tqila f'territorju Awstrijak ibbażat fuq sistema ta' Drittijiet ta' Transitu (Ekopunti); billi tali reġim għandu jibdel, mid-data ta' l-Adeżjoni, s-sistema ta' distribuzzjoni ta' ekopunti stabbiliti mir-Regolament tal-Kunsill (KEE) Nru 3637/92 tas-27 ta' Novembru 1992 [1];
Billi l-Kummissjoni għandha tadotta miżuri ta' implimentazzjoni dettaljati li jikkonċernaw il-proċeduri li jittrattaw is-sistema ta' ekopunti u d-distribuzzjoni ta' ekopunti;
Billi, skond it-tieni subparagrafu ta' l-Artikolu 11(6) tal-Protokoll Nru 9, tali miżuri għandhom jassiguraw li s-sitwazzjoni attwali għall-Istati Membri preżenti li tirriżulta mill-applikazzjoni tar-Regolament tal-Kunsill (KEE) Nru 3637/92 u l-Ftehim Amministrattiv, iffirmat fit-23 ta' Diċembru 1992 [2], li jiffissa d-data tad-dħul fis-seħħ u l-proċeduri għall-introduzzjoni tas-sistema ta' ekopunti li hemm referenza dwarha fil-Ftehim ta' Transitu tibqa' tinżamm;
Billi l-Kummissjoni għandha tadotta miżuri dettaljati li jikkonċernaw il-mistoqsijiet tekniċi importanti li jittrattaw is-sistema ta' ekopunti kif maħsub fid-Dikjarazzjoni Konġunta Nru 18;
Billi l-Anness 4 tal-Protokoll Nru 9 għandu jkun adottat biex jittieħed kont tal-vjaġġi ta' Transitu minn vetturi ta' merkanzija tqila reġistrati fil-Finlandja u fl-Isvezja, ibbażati fuq valuri indikativi għall-pajjiżi rispettivi kkalkolati fuq il-bażi tan-numru ta' vjaġġi ta' transitu fl-1991 u l-valur standard ta' emissjoni NOx ta' 15,8 grammi NOx/kw;
Billi l-miżuri li hemm provvediment dwarhom f'dan ir-Regolament huma skond l-opinjoni mogħtija mill-Kumitat stabbilit mill-Artikolu 16 tal-Protokoll Nru 9,
ADOTTAT DAN IR-REGOLAMENT:
I. Dispożizzjonijiet amministrattivi
L-Artikolu 1
1. Is-sewwieq ta' vetturi ta' merkanzija tqila fi vjaġġ ta' transitu għandu jġorr, u jipproduċi fuq it-talba ta' l-awtoritajiet superviżorji, formola standard mimlija kif suppost jew ċertifikat Awstrijak li jikkonferma l-pagament għall-ekopunti tal-vjaġġ f'dak il-każ, immudellati fuq l-Anness A u magħrufin bħala l-"ekocard".
L-awtoritajiet kompetenti Awstrijaċi għandhom joħorġu l-ekocard murija fl-Anness A kontra pagament ta' l-ispiża tal-produzzjoni u d-distribuzzjoni tal-formola u l-ekopunti.
2. Is-sewwieq ta' vettura tal-merkanzija tqila irreġistrata wara l-1 ta' Ottubru 1990 għandu jġorr ukoll, u jipproduċi fuq talba, dokument standard COP, immudellat fuq l-Anness B, bħala evidenza ta' l-emissjonijiet NOx ta' dik il-vettura. Il-vetturi ta' merkanzija tqila irreġistrati għall-ewwel darba qabel l-1 ta' Ottubru 1990 jew li fir-rigward tagħhom l-ebda dokument ma jkun prodott għandhom ikunu meqjusa li għandhom valur COP ta' 15,8 g/kw.
L-Istati Membri għandhom jinnotifikaw lill-Kummissjoni bil-miktub bl-awtoritajiet nazzjonali awtorizzati biex joħorġu d-dokumenti t'hawn fuq.
3. Vjaġġi ta' transitu magħmulin fiċ-ċirkostanzi elenkati fl-Anness Ċ jew taħt l-awtorizzazzjonijiet ta' l-ECMT għandhom ikunu eżentati mill-iskema ta' ekopunti.
L-Artikolu 2
1. In-numru applikabbli ta' ekopunti għandu jkun imwaħħal mal-formola li hemm referenza dwarha fl-Artikolu 1(1) u kkanċellat. L-ekopunti għandhom ikunu kkanċellati billi jiġu ffirmati f'tali mod li l-firma testendi fuq kemm l-ekopunti u l-formola li magħha jkunu ġew imwaħħlin. Jista' jintuża timbru minflok firma.
2. Sal-31 ta' Diċembru 1996, fuq id-dħul ta' vettura fit-territorju Awstrijak formola mimlija kif suppost li jkollha n-numru meħtieġ ta' ekopunti għandha tingħata lill-awtoritajiet superviżorji, li għandhom jagħtu lura kopja bil-prova tal-ħlas.
Fil-każ ta' vettura ta' merkanzija tqila irreġistrata fl-Awstrija, l-prova tal-ħlas u d-dokument tal-COP għandhom jiġu ppreżentati flimkien lejn l-awtoritajiet superviżorji ta' l-Istat Membru mad-dħul jew mat-tluq mill-Italja jew mill-Ġermanja. Kopja tal-prova tal-ħlas għandha tkun ippreżentata lill-awtoritajiet doganali mad-dħul.
Ekopunti speċjali għandhom jintużaw għall-vetturi tal-merkanzija tqila irreġistrati fl-Awstrija okkupati fil-vjaġġi ta' transitu lejn jew mill-Italja jew vjaġġi li jkomplu fil-Ġermanja wara t-transitu mill-Awstrija. L-użu tagħhom għandu jkun irrekordjat fuq il-prova ta' ħlas.
Kontrolli bħal dawn jistgħu isiru f'punt għajr fil-fruntieri fid-diskrezzjoni ta' l-Istat Membru.
3. Meta unità ta' sewqan (żiemel mekkaniku) hija mibdula matul vjaġġ ta' transitu, l-prova tal-ħlas maħruġa mad-dħul għandha tibqa' valida u tinżamm. Meta l-valur tal-COP ta' l-unita ġdida teċċedi dak indikat fuq il-formola, ekopunti addizzjonali, mwaħħlin ma' kartolina ġdida, għandhom jitwaħħlu u jiġu kkanċellati mat-tluq mill-pajjiż.
4. Għall-vjaġġi li jeħtieġu ekopunti, il-formola speċifikata fl-Artikolu 1(1) għandha tieħu post il-formoli Awstrijaċi kollha użati s'issa għall-istatistika tat-trasport.
5. L-awtoritajiet kompetenti ta' l-Istati Membri għandhom jinnotifikaw regolarment lill-Kummissjoni bin-numru ta' punti użati. L-oriġinali, jew il-kopji, tal-formoli li jkollhom ekopunti kanċellati għandhom, fejn meħtieġ, ikunu disponibbli għall-awtoritajiet nazzjonali individwali jew għall-Kummissjoni.
L-Artikolu 3
1. Sal-31 ta' Diċembru 1996 prova Awstrijaka ta' ħlas ta' l-ekopunti għall-Italja jew għall-Ġermanja għandha tintgħaraf bħala li tieħu l-post ta' l-awtorizzazzjonijiet preċedentament użati fl-Awstrija, fil-Ġermanja u fl-Italja. Fl-Italja tali prova ta' ħlas għandha tieħu l-post ta' nofs biljett bilaterali għal vjaġġ wieħed u fil-Ġermanja awtorizzazzjoni bilaterali għal vjaġġ tar-ritorn.
Għall-vetturi ta' merkanzija tqila irreġistrata fl-Awstrija li jitilqu mill-Italja, kopja mimlija kif suppost tal-formola li hemm referenza dwarha fl-Artikolu 1(2), li jkollha n-numru meħtieġ ta' ekopunti għall-Italja, għandha tieħu post l-awtorizzazzjoni li hemm provvediment dwarha.
2. Vjaġġi kontinwi li jinvolvu l-qsim tal-fruntiera Awstrijaka darba bil-ferrovija, sew jekk bit-trasport tal-ferrovija konvenzjonali jew f'operazjoni ta' trasport ikkombinat, u l-qsim tal-fruntiera bit-triq qabel jew wara l-qsim bil-ferrovija, għandhom ikunu meqjusa mhux bħala transitu ta' merkanzija bit-triq matul l-Awstrija fil-qofol ta' dak li jfisser l-Artikolu 1(e) tal-Protokoll Nru 9, imma bħala vjaġġi bilaterali fil-qofol ta' dak li jfisser l-Artikolu 1(g) tiegħu.
3. Vjaġġi ta' transitu kontinwi matul l-Awstrija bl-użu ta' l-istazzjonijiet ferrovjarji segwenti għandhom jitqiesu bħala vjaġġi bilaterali:
Fürnitz/Villach Süd, Sillian, Innsbruck/Hall, Brennersee, Graz.
L-Artikolu 4
L-ekopunti għandhom ikunu sopra-ttimbrati bis-sena li dwarha jkunu validi. Jistgħu jintużaw bejn l-1 ta' Jannar tas-sena li għaliha jkunu validi u l-31 ta' Jannar tas-sena segwenti.
L-Artikolu 5
1. Ksur tal-Protokoll Nru 9 jew ta' dan ir-Regolament minn sewwieq ta' vettura ta' merkanzija tqila jew ta' impriża għandu jkun mħarrek skond il-leġislazzjoni nazzjonali fis-seħħ. Fil-każ ta' ksur repetut, l-Artikolu 8(3) tar-Regolament tal-Kunsill (KEE) Nru 881/92 [3] għandu japplika.
2. Il-Kummissjoni u l-awtoritajiet kompetenti ta' l-Istati Membri għandhom, kull wieħed fil-limiti tal-ġurisdizzjoni tagħhom, jipprovdu lil xulxin b'assistenza amministrattiva fl-investigazzjoni u l-prosekuzzjoni tal-ksur tal-Protokoll Nru 9 jew dan ir-Regolament, b'mod notevoli biex jassiguraw li d-dokumenti speċifikati fl-Artikolu 1 ikunu użati u miżmumin sewwa.
3. Meta l-ekocards li hemm referenza dwarhom fl-Artikolu 1 ma jkunux ippreżentati lejn l-awtoritajiet superviżorji bi qbil mad-dispożizzjonijiet ta' dan ir-Regolament, meta formola bħal din ma tkunx mimlija sewwa jew ovvjament skorretta, jew meta l-ekopunti ma jkunux imwaħħlin korrettament, l-awtoritajiet superviżorji jistgħu, billi jittieħed ħsieb tal-prinċipju ta' proporzjonalità jirrifjutaw il-permess biex il-vjaġġ jitkompla.
II. Distribuzzjoni ta' ekopunti
L-Artikolu 6
1. Numru ta' ekopunti ugwali għal 96,66 % tat-total disponibbli għandhom jiġu mqassma bejn l-Istati Membri skond l-iskala ta' distribuzzjoni murija fl-Anness D.
2. Dawn l-ekopunti għandhom ikunu disponibbli għall-Istati Membri, kull sena f'żewġ porzjonijiet, l-ewwel qabel l-1 ta' Ottubru tas-sena preċedenti u t-tieni qabel l-1 ta' Marzu tas-sena relevanti.
Fiċ-ċirkostanzi pprovduti fl-Artikolu 11(2)(ċ) tal-Protokoll Nru 9, it-tieni porzjon għandu jkun imnaqqas bin-numru ta' ekopunti kkalkolati bl-użu tal-metodu stabbilit fl-Anness 5(3) tal-Protokoll.
L-Artikolu 7
1. L-awtoritajiet kompetenti ta' l-Istati Membri għandhom iqassmu l-ekopunti disponibbli tagħhom lejn l-operaturi interessati, stabbiliti fit-territorju tagħhom.
2. Kull sena l-awtoritajiet kompetenti ta' l-Istati Membri għandhom jibgħatu lura lejn il-Kummissjoni, sal-15 ta' Ottubru l-iżjed tard, xi ekopunti li, fuq il-bażi tad-data disponibbli u l-estimi għat-traffiku għax-xhur finali tas-sena, x'aktarx li ma jintużawx qabel it-tmiem tas-sena.
L-Artikolu 8
1. L-ekopunti li ma jitqassmux fost l-Istati Membri, bi qbil ma' l-Artikolu 6, kif ukoll dawk li jkunu ntbagħtu lura lejn il-Kummissjoni, bi qbil ma' l-Artikolu 7, għandhom jikkostitwixxu riżerva tal-Komunità.
2. L-ekopunti tar-riżerva tal-Komunità għandhom jiġu allokati mill-Kummissjoni lill-Istati Membri, skond il-proċedura elenkata fl-Artikolu 16 tal-Protokoll Nru 9, mill-anqas xahar qabel it-tmiem tas-sena, billi jittieħed kont tal-manjiera li biha kull Stat Membru jamministra l-ekopunti allokati lilu u l-ħtiġijiet oġġettivi tal-burdnara ta' kull Stat Membru, li jistgħu, b'mod partikolari, ikunu ddeterminati bl-użu tal-kriterji segwenti:
- il-pożizzjoni speċjali tal-Greċja u l-Italja kif dettaljata fl-Anness E,
- pożizzjoni ta' bidu żvantaġġjat,
- problemi bit-titjib tekniku tal-flotta ta' vetturi li jikkonċernaw l-emissjonijiet tan-NOx,
- ċirkostanzi ġeografiċi,
- okkorrenzi mhux previsti.
III. Addattazzjoni tal-figuri ta' ekopunti
L-Artikolu 9
L-Anness 4 tal-Protokoll Nru 9 ta' l-Att ta' Adeżjoni tan-Norveġja, ta' l-Awstrija, tal-Finlandja u ta' l-Isvezja għandu jkun addattat kif ġej:
Sena | Perċentwali ta' ekopunti | Ekopunti għal-UE-15 |
bażi 1991 | 100 % | 23556220 |
1995 | 71,7 % | 16889810 |
1996 | 65,0 % | 15311543 |
1997 | 59,1 % | 13921726 |
1998 | 54,8 % | 12908809 |
1999 | 51,9 % | 12225678 |
2000 | 49,8 % | 11730998 |
2001 | 48,5 % | 11424767 |
2002 | 44,8 % | 10533187 |
2003 | 40,0 % | 9422488 |
IV. Mistoqsijiet tekniċi dwar is-sistemi ta' l-ekopunti
L-Artikolu 10
Bħala kjarifika mill-Artikolu 11(2)(b) u l-Anness 5(1) tal-Protokoll Nru 9, fil-każ ta' vetturi rreġistrati qabel l-1 ta' Ottubru 1990 li kellhom kambjament tal-magna minn dik id-data l-hawn, il-valur COP tal-magna l-ġdida għandu jkun japplika. F'każ bħal dan iċ-ċertifikat maħruġ mill-awtorità xierqa għandu jsemmi t-tibdil tal-magna u jagħti d-dettalji tal-valur tal-COP il-ġdid għall-emissjonijiet tan-NOx.
L-Artikolu 11
Meta unità tas-sewqan irreġistrata fi Stat Membru għajr l-Awstrija tkun mibdula b'unità tas-sewqan irreġistrata fl-Awstrija matul vjaġġ ta' transitu matul l-Awstrija lejn l-Italja, permess għal traffiku bilaterali bejn l-Awstrija u l-Italja għandu, sal-31 ta' Diċembru 1996, ikun meħtieġ flimkien mal-prova ta' pagament għall-vjaġġ mill-ewwel unità ta' sewqan.
L-Artikolu 12
Vjaġġ ta' transitu għandu jkun eżentat mill-ħlas ta' ekopunti jekk it-tliet kondizzjonijiet segwenti jkunu milħuqa:
(i) l-uniku għan tal-vjaġġ ikun biex tiġi kkunsinnata vettura ġdida-fjamanta, jew għaqda ta' vetturi, mill-manifatturi għal destinazzjoni fi Stat ieħor;
(ii) l-ebda merkanzija ma tkun trasportata fil-vjaġġ;
(iii) il-vettura jew l-għaqda ta' vetturi jkollha karti ta' reġistrazzjoni internazzjonali xierqa u pjanċi tal-liċenzji għall-esportazzjoni.
L-Artikolu 13
Vjaġġ ta' transitu għandu jkun eżentat mill-ħlas ta' ekopunti jekk ikun il-vjaġġ lura battal ta' vjaġġ eżentat mill-ekopunti kif stabbilit fl-Anness Ċ u l-vettura ġġorr dokumentazzjoni xierqa biex jintwera dan. Dokumentazzjoni xierqa bħal din għandha tkun jew:
- polza ta' tagħbija, jew
- ekocard mimlija li dwarha l-ebda ekopunti ma jkunu twaħħlu, jew
- ekocard mimlija bl-ekopunti, li sussegwentement ikunu mogħtija lura.
L-Artikolu 14
1. Dan l-Artikolu għandu japplika għat-traffiku ta' transitu ta' vetturi ta' merkanzija tqila b'piż massimu awtorizzat ta' aktar minn 3,5 tunellata rreġistrati fl-Awstrija matul vjaġġ fit-territorju tal-Ġermanja jew via Bad Reichenhall ("Kleines Deutsches Eck") inkella via l-Inntal-motorway A8/A93 bejn il-qasmiet Bad Reichenhall/Autobahn u Kiefersfelden ("Großes Deutsches Eck").
2. Fuq il-"Kleines Deutsches Eck", il-Ġermanja tista' tillimita n-numru ta' vjaġġi singoli ta' vetturi ta' merkanzija tqila Awstrijaċi għal 4700 kull ġimgħa sat-30 ta' Ġunju 1995 u sa 2350 vjaġġ singolu kull ġimgħa sal-31 ta' Diċembru 1996.
3. Fuq il-"Großes Deutsches Eck", il-Ġermanja tista', sal-31 ta' Diċembru 1996, tillimita n-numru ta' vjaġġi singoli ta' transitu ta' vetturi Awstrijaċi, għajr dawk magħmulin fuq il-bażi ta' awtorizzazzjoni ta' traffiku bilaterali jew vjaġġi għal rashom, għal 2350 kull ġimgħa. Sa mill-1 ta' Jannar 1997 it-trattament mhux diskriminatorju ta' rmonkaturi Awstrijaċi għandu jkun assigurat.
4. Fuq il-"Kleines Deutsches Eck" il-Kummissjoni għandha, qabel l-1 ta' Ottubru 1996 u wara konsultazzjoni, notevolment ma' l-Awstrija u mal-Ġermanja, tirrevedi l-ħtieġa u l-effiċjenza ta' dan ir-reġim bil-għan li tistabbilixxi sistema mhux diskriminatorja bbażata fuq kriterji ambjentali u kontrolli elettroniċi li għandhom ikunu applikati sa mill-1 ta' Jannar 1997 fuq il-vetturi ta' merkanzija tqila kif definit fl-Artikolu 1(d) tal-Protokoll Nru 9 tal-Att ta' l-Adeżjoni għall-Awstrija u li m'għandhiex teċċedi r-restrizzjonijiet li japplikaw għat-transitu ta' vetturi ta' merkanzija tqila tul it-territorju Awstrijak.
V. Dispożizzjonijiet finali
L-Artikolu 15
Dan ir-Regolament għandu jidħol fis-seħħ fl-1 ta' Jannar 1995, soġġett għad-dħul fis-seħħ ta' l-Att ta' l-Adeżjoni tan-Norveġja, ta' l-Awstrija, tal-Finlandja u ta' l-Isvezja.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-21 ta' Diċembru 1994.

Labels: 3
8
18